ToekomsVenster: Skade maak met die tong(Foto: Markus Spiske/Unsplash.) As iemand dink hy is godsdienstig, maar hy hou nie sy tong in toom nie, bedrieg hy homself. Sy godsdiens is waardeloos. – Jakobus 1:26 Ons staatspresident het die moeilike taak om as staatshoof, bygestaan deur ŉ groot verskeidenheid mense, hierdie ongemaklike en onveilige seisoen in die lewe van Suid Afrikaners te bestuur. Dit is onafwendbaar dat almal onder alle omstandighede tevrede gestel sal word deur die tempo, wyse en maatreëls wat in plek gebring word. Ek dink spesifiek aan die hulppakkette bestem vir verskeie sektore wat onlangs aangekondig is. Die logistiese uitdagings wat hiermee verband hou moet duiselingwekkend wees. Dit is een ding om geld te bewillig, dit is iets anders om daardie geld betyds en by die regte persoon af te lewer. Soos in alles is daar baie kritiek maar min lof en waardering vir wat van owerheidswee gedoen word. Dit geld seker vir alle samelewingsverbande. Was jy al aan die ontvangkant van ŉ stroom negatiewe kritiek? Hier verwys ek nie na goedbedoelde, weldeurdagte en opbouende insette nie. Die term “solidêr krities” word mos gebruik, iets totaal anders as waarna ek hier probeer verwys. Die spreekwoord, “die hoë bome vang die meeste wind” is ook hier ter sprake. Dalk sal dit ons help om altyd eers aan iets te dink wat goed en positief is voordat negatiewe uitsprake gemaak is. Ek dink dikwels terug aan ŉ vorige sanginstrukteur wat ek gehad het. Wanneer ons ŉ lied in ŉ groep moes voordra het sy die saak as volg hanteer sodat die groep hul insette kon lewer. Sy het nadat ŉ mens jou voordrag gelewer het eers gevra wat het die kandidaat goed gedoen? Selfs opdaag en waag om voor ander op te tree is al prysenswaardig. Daarna word gevra waaraan moet die kandidaat werk. Hierdie soort benadering wat ŉ opbouende en menslike vertrekpunt het bring ŉ mens veel verder as die tipe kommentaar wat op sosiale media verskyn. Soms kry ŉ mens skaam om enigsins met daardie persoon geïdentifiseer te word. Daar is altyd iets wat waardeer kan word. Op aarde is bitter min indien enige iets perfek. Die beste voordrag en poging kan verbeter word maar ten minste het die persoon wat bespreek word, probeer. Hier verwys ek uiteraard nie na ŉ gebrek aan politieke wil om die gemeenskap behoorlik te dien nie. In Afrikaans is daar ŉ spreekwoord wat sê: “die beste stuurman sit aan wal”. Kritiek uitspreek vanuit die gerief van jou sitkamer voor jou grootskerm TV of slimfoon is maklik. Die vraag is hoe sou jy dit gedoen het en dink jy mense sou daarmee gelukkig gewees het. Hoe sou jy voel as jy voortdurend gekritiseer word? Ag nee wat, dit het tyd geword dat ons groot word in ons hantering van mekaar. As ons dit mis, was die hele Covid-19 oefening pure verniet.